ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3020/98

υποβολή: José Barros Moura (PSE) προς την Επιτροπή

(8 Οκτωβρίου 1998)

Θέμα: Πρόγραμμα Meda-Δημοκρατία

B'Tselem - Το Ισραηλινό Κέντρο Πληροφοριών για τα Ανθρώπινα Δικαιώματα στα Κατεχόμενα Εδάφη - μου έθεσε το παρακάτω ερώτημα:

"Το Κοινοβούλιο άρχισε το Πρόγραμμα Meda-Δημοκρατία και Ανθρώπινα Δικαιώματα το 1996, πρόγραμμα που κατά τα φαινόμενα απεδείχθη πολύ χρήσιμο στην προώθηση των ανθρωπίνων δικαιωμάτων και της δημοκρατίας στη Μεσόγειο. Μάθαμε ότι η Επιτροπή εξετάζει το ενδεχόμενο διοικητικών αλλαγών στο πρόγραμμα που θα μπορούσαν να έχουν αρνητικές επιπτώσεις στα αποτελέσματά του. Θα θέλαμε η Επιτροπή να εξηγήσει τη φύση αυτών των αλλαγών και τον τρόπο με τον οποίο θεωρεί ότι θα βελτιώσουν το έργο των ΜΚΟ σάυτό τον τομέα."

Θα μπορούσε η Επιτροπή να απαντήσει στις ΜΚΟ με σκοπό την ενθάρρυνση της διαφάνειας και της ελπίδας στον τομέα των ανθρωπίνων δικαιωμάτων και της δημοκρατίας;

Απάντηση του κ. Marín εξ ονόματος της Επιτροπής

(9 Νοεμβρίου 1998)

Οι αλλαγές που προβλέπονται στο πρόγραμμα Μιda για τη δημοκρατία είναι αυτές που θα προκύψουν από την προσεχή εφαρμογή της πρότασης κανονισμού του Συμβουλίου(1) που καθορίζει τις απαντήσεις για την εφαρμογή κοινοτικών ενεργειών που συμβάλλουν στον γενικό στόχο της ανάπτυξης και της εδραίωσης της δημοκρατίας και του κράτους δικαίου, καθώς και σέκείνον του σεβασμού των δικαιωμάτων του ανθρώπου και των θεμελιωδών ελευθεριών στα παλαιστινιακά κατεχόμενα εδάφη, όπως και στις μεσογειακές χώρες εταίρους της Κοινότητας. Αυτή η πρόταση κανονισμού βρίσκεται τώρα στο στάδιο διαβουλεύσεων στο Κοινοβούλιο.

Με την επιφύλαξη της τελικής μορφής του εν λόγω κανονισμού, οι σημαντικότερες καινοτομίες θα είναι αυτές που αφορούν τη διαφάνεια των αποφάσεων χρηματοδότησης, και κυρίως την υποχρέωση της Επιτροπής να υποβάλει στο Κοινοβούλιο και στο Συμβούλιο, αφενός, μία ετήσια έκθεση για τις ενέργειες που χρηματοδοτούνται και, αφετέρου, μία συνολική αξιολόγηση των ενεργειών αυτών μετά την πάροδο τριετίας από την έναρξη ισχύος του κανονισμού.

(1) ΕΕ C 282 της 18.9.1997.
ΓΡΑΠΤΗ ΕΡΩΤΗΣΗ E-2796/98

υποβολή: Leonie van Bladel (UPE) προς την Επιτροπή

(17 Σεπτεμβρίου 1998)

Θέμα: Ελευθερία κινήσεως των δημοσιογράφων στο Κοσσυφοπέδιο

Οι αντιμαχόμενες παρατάξεις στο Κοσσυφοπέδιο παρεμποδίζουν τακτικά το έργο των δημοσιογράφων. Σημειώθηκαν ξυλοδαρμοί και ακόμη και πυροβολισμοί εις βάρος δημοσιογράφων. Προσφάτως απελάθη ομάδα της γερμανικής τηλεόρασης. Η πρόσφατη επίσκεψη της Επιτρόπου κυρίας Bonino στην περιοχή που βρίσκεται υπό τον έλεγχο του Απελευθερωτικού Σρατού του Κοσσυφοπεδίου ΑΣΚ δεν μπόρεσε να καλυφθεί από γιουγκοσλάβους δημοσιογράφους επειδή κανείς δεν μπορούσε να εγγυηθεί για την ασφάλειά τους. Κατά τη διάρκεια της επίσκεψης αυτής ο ΑΣΚ σταμάτησε ξένους δημοσιογράφους και προέβη στην κατάσχεση των μαγνητοσκοπημένων ταινιών δύο ομάδων τηλεόρασης.

Δύο ημέρες αργότερα, στην ίδια περιοχή, απήχθησαν ο κ. Djuro Slavuj, ανταποκριτής του ραδιοφωνικού σταθμού Radio Pristina και ο οδηγός του ο κ. Ranko Perinic. Αυτή τη στιγμή αγνοείται εντελώς η τύχη τους. Ο κ. Djuro Slavuj, πρώην συνεργάτης του σταθμού Radio Dvor na Uni στην Κροατία, διαμένει ο ίδιος από το 1995 ως πρόσφυγας στο Κοσσυφοπέδιο.

Είναι πρόθυμη η Επιτροπή να ασκήσει πίεση στις δύο αντιμαχόμενες παρατάξεις, προκειμένου να καταστεί δυνατόν για τους δημοσιογράφους να εκτελούν ανεμπόδιστα, το έργο τους και να αναπτύξει μέσα που να επιτρέπουν το σχετικό έλεγχο;

Είναι διατεθειμένη η Επιτροπή να ζητήσει επιτακτικά από τους αλβανούς ιθύνοντες να αφήσουν χωρίς αναβολή ελεύθερους τον κ. Djuro Slavuj και τον οδηγό του κ. Perinic, ή να μεριμνήσουν για την παράδοση των λειψάνων τους στις οικογένειές τους;
ΓΡΑΠΤΗ ΕΡΩΤΗΣΗ E-2405/98

υποβολή: Leonie van Bladel (UPE) προς το Συμβούλιο

(28 Ιουλίου 1998)

Θέμα: Προτιθέμενη μείωση κατά το ήμισυ του βρετανικού πυρηνικού οπλοστασίου

1. Έχει το Συμβούλιο λάβει γνώση των σχεδίων της Βρετανικής Κυβέρνησης για τη μείωση κατά το ήμισυ του πυρηνικού οπλοστασίου της χώρας;

2. Δεν θεωρεί το Συμβούλιο αναγκαίο να συζητήσει η Βρετανική Κυβέρνηση τέτοια ριζοσπαστικά μέτρα με τους εταίρους της στο ΝΑΤΟ και την ΕΕ πριν λάβει οιαδήποτε απόφαση;

3. Είναι διατεθειμένο το Συμβούλιο να ζητήσει από τη Βρετανική Κυβέρνηση τότε μόνο να προχωρήσει σε μείωση του πυρηνικού οπλοστασίου, όταν ικανοποιούνται οι εξής προϋποθέσεις:

α) δεν υπονομεύεται η συνοχή της μαχητικής ετοιμότητας της ευρωπαϊκής άμυνας με τη μείωση των βρετανικών πυρηνικών κεφαλών, ακριβώς τώρα που πολλά κράτη μέλη της ΕΕ κάνουν οικονομίες στον τομέα της άμυνας;

β) η Ρωσία θα κυρώσει τη συνθήκη START;

γ) η Ινδία και το Πακιστάν θα προσυπογράψουν τη σύμβαση για τη μη διάδοση των πυρηνικών όπλων.

Απάντηση

(16 Νοεμβρίου 1998)

Όπως γνωρίζει, ασφαλώς, η Αξιότιμη Κυρία Βουλευτής τα αφορώντα την άμυνα εθνικά μέτρα δεν συζητούνται στο Συμβούλιο.
ΓΡΑΠΤΗ ΕΡΩΤΗΣΗ E-2456/98

υποβολή: Leonie van Bladel (UPE) και James Janssen van Raay (UPE) προς το Συμβούλιο

(30 Ιουλίου 1998)

Θέμα: Οι λευκοί Ολλανδοί απειλούνται στο Σουρινάμ

1. Στο εβδομαδιαίο περιοδικό "Σουρινάμ του σήμερα" αναφέρεται ότι σε περίπτωση που συλληφθεί ο Σουριναμέζος πρώην δικτάτορας και επί του παρόντος σύμβουλος του κράτους, Desi Bouterse, τον οποίο η ολλανδική δικαιοσύνη υποπτεύεται για διεθνή διακίνηση ναρκωτικών σε μεγάλη κλίμακα, "κανείς λευκός Ολλανδός δεν θα είναι πλέον ασφαλής στο Σουρινάμ". Ποιές είναι οι συνέπειες αυτής της απειλής, κατά τη γνώμη του Συμβουλίου;

2. Αντιλαμβάνεται το Συμβούλιο ότι η προαναφερθείσα απειλή, που εκτοξεύθηκε από συνεργάτη του πολιτικού κόμματος NDP την προεδρία του οποίου έχει ο Bouterse, μπορεί να κλονίσει σοβαρά τις σχέσεις μεταξύ του Σουρινάμ και της Ευρωπαϊκής Ένωσης;

3. Είναι το Συμβούλιο διατεθειμένο να ζητήσει από την Επιτροπή να αναθεωρήσει σοβαρά τις σχέσεις με το Σουρινάμ, κυρίως όσον αφορά σχέδια για τη χορήγηση βοήθειας (εφόσον πρόκειται για χρήματα της Ευρωπαϊκής Ένωσης), τώρα που δεν υπάρχει η παραμικρή αμφιβολία ότι το κράτος δικαίου Σουρινάμ βρίσκεται υπό την κυριαρχία ενός ύποπτου για διεθνή διακίνηση ναρκωτικών σε μεγάλη κλίμακα;

Απάντηση

(7 Δεκεμβρίου 1998)

Το Συμβούλιο δεν έχει συζητήσει τα ζητήματα στα οποία αναφέρεται ο αξιότιμος κ. Βουλευτής.
ΓΡΑΠΤΗ ΕΡΩΤΗΣΗ E-2765/98

υποβολή: Giacomo Santini (PPE) προς το Συμβούλιο

(11 Σεπτεμβρίου 1998)

Θέμα: Υπερτίμηση της εισαγόμενης ζάχαρης κοινοτικής προέλευσης

Με την απόφασή του της 25.5.1980 σχετικά με την υπόθεση 73/79, το Ευρωπαϊκό Δικαστήριο εξακρίβωσε την παραβίαση εκ μέρους του ιταλικού κράτους, του άρθρου 95 της Συνθήκης ΕΚ γιατί επιβλήθη υπερτίμηση της εισαγόμενης ζάχαρης κοινοτικής προέλευσης με απόφαση της Διϋπουργικής Επιτροπής Τιμών (ΔΕΤ αριθ. 3661 της 22.6.1968), υπερτίμηση που θεωρήθηκε διακριτική σε βάρος των εισαγωγέων έναντι των εσωτερικών παραγωγών με συνέπεια απαράδεκτη στρέβλωση της αρχής του ανταγωνισμού. Η εφαρμογή της υπερτίμησης θεωρήθηκε παράνομη διότι πρόκειται περί φόρου που "έστω και αν εισπράττεται κατά το αυτό ποσοστό για τη ζάχαρη που παράγεται στην Ιταλία και εκείνη που προέρχεται από τα κράτη μέλη δεν βαρύνει ομοιόμορφα τα δύο προϊόντα".

Μπορεί να αναφέρει το Συμβούλιο:

1. εάν εξακολουθεί να θεωρεί παράνομη την υπερτίμηση όπως εισπράχθη από το ιταλικό κράτος βάσεις της απόφασης της ΔΕΤ της 22.6.1968;

2. εάν ή επιπλέον τιμή που κατέβαλαν στο τελωνείο οι ιταλοί εισαγωγείς πρέπει ούτως ή άλλως να επιστραφεί ως αχρεωστήτως καταβληθείσα χωρίς τον οποιονδήποτε όρο επανάλειψης;

3. εάν αρμόδιος οργανισμός (ταμείο αντιστάθμισης ζάχαρης) μπορεί ως εκ τούτου να ζητήσει από τον εισαγωγέα να καταβάλει την ενδεχόμενη διαφορά μεταξύ της επιπλέον τιμής που κατέβαλε στο τελωνείο και του ποσού των ενισχύσεων που νομίμως χορήγησε το ιταλικό κράτος;

4. εάν το κράτος μπορεί αυτόνομα και χωρίς τον οποιονδήποτε έλεγχο εκ μέρους άλλων αρχών, να προσδιορίζει το ύψος των ενισχύσεων που παρέχονται στις βιομηχανίες άμεσα ή έμμεσα;

5. εάν το Ταμείο Αντιστάθμισης Ζάχαρης, στην περίπτωση που η παράνομα εισπραχθείσα επιπλέον τιμή έχει ήδη επιστραφεί στον εισαγωγέα, μπορεί να ζητήσει την επιστροφή βάσει του κανομισμού που θεωρείται ως έχων αναδρομική ισχύ;

6. εάν το βάρος της απόδειξης διά της οποία πιστοποιείται ή μη ύπαρξη του δικαιώματος αποζημίωσης, όπως προβλέπει ο νόμος 429/90 μπορεί να εμφανισθεί ως υποχρέωση για τον εμπορευόμενο να αποδείξει ότι η υπερτίμηση δεν μετατέθηκε σε άλλα πρόσωπα;

7. εάν, μεταξύ άλλων και στην περίπτωση που η υπερτίμηση μετατέθηκε στον καταναλωτή, ο παράνομος χαρακτήρας της είσπραξης μπορεί να θεωρείται νομιμοποιηθείς;

Μπορεί το Συμβούλιο να καλέσει την ιταλική κυβέρνηση να ακυρώσει/καταργήσει τις παραγράφους 2 και 7 του άρθρου 29 του νόμου 128/90;

Απάντηση

(3 Νοεμβρίου 1998)

Το Συμβούλιο δεν είναι αρμόδιο να λάβει θέση όσον αφορά τη συνέχεια που έδωσε το ιταλικό κράτος στην απόφαση του Δικαστηρίου της 21ης Μαΐου 1980 σχετικά με την υπόθεση 73/79. Σε περίπτωση που η εν λόγω απόφαση δεν έχει τηρηθεί πλήρως, εναπόκειται στην Επιτροπή, δυνάμει του άρθρου 171 της Συνθήκης, να λάβει τα αναγκαία μέτρα ώστε να εξασφαλίσει την εκτέλεση της απόφασης.
ΓΡΑΠΤΗ ΕΡΩΤΗΣΗ E-2686/98

υποβολή: Gerhard Hager (NI) προς την Επιτροπή

(1 Σεπτεμβρίου 1998)

Θέμα: Στρατηγική καταπολέμησης των ναρκωτικών 1999

Στο Κάρντιφ εγκρίθηκε έκθεση για τις δραστηριότητες καταπολέμησης των ναρκωτικών μαζί με στρατηγική καταπολέμησης των ναρκωτικών από το 1999 και μετά, και το Συμβούλιο και η Επιτροπή εκλήθησαν να επεξαργασθούν συνολικό σχέδιο για τη συνέχιση της δράσης.

1. Με ποιό τρόπο θα ανταποκριθεί η Επιτροπή στις απαιτήσεις αυτές;

2. Ποιές είναι οι συγκεκριμένες προτάσεις τις οποίες πρόκειται να παρουσιάσει και σε τι φάση επεξεργασίας τους ευρίσκονται;

3. Στις 5 και 6 Νοεμβρίου 1998 θα λάβει χώρα στη Βιέννη διεθνής διάσκεψη για την καταπολέμηση των ναρκωτικών. Τι θα παρουσιάσει η Ευρωπαϊκή Ένωση εκεί;

4. Ποιά θα είναι η θέση την οποία θα πάρουν οι εκπρόσωποί της;

5. Με ποιόν τρόπο θα τύχει επεξεργασίας η θέση αυτή και με ποιόν τρόπο θα συμμετάσχει το Ευρωπαϊκό Κοινοβούλιο;

Απάντηση της κ. Gradin Εξ ονόματος της Επιτροπής

(14 Οκτωβρίου 1998)

Η Επιτροπή βρίσκεται στο στάδιο της προετοιμασίας μιας ανακοίνωσης στο Συμβούλιο και το Κοινοβούλιο για το σχέδιο δράσης της Ένωσης με στόχο την καταπολέμηση των ναρκωτικών κατά τα έτη 2000-2004, ακολουθώντας τα πορίσματα του Ευρωπαϊκού Συμβουλίου του Κάρντιφ. Οι προπαρασκευαστικές εργασίες στηρίζονται στα βασικά στοιχεία που εγκρίθηκαν στο Κάρντιφ για τη στρατηγική κατά των ναρκωτικών μετά το 1999.

Το συνέδριο με θέμα "πρόληψη της τοξικομανίας και πολιτική κατά των ναρκωτικών" που θα διοργανωθεί στις 5-6 Νοεμβρίου 1998 στη Βιέννη θα αποτελέσει τη σημαντικότερη εκδήλωση της ευρωπαϊκής εβδομάδας πρόληψης της τοξικομανίας (16-22 Νοεμβρίου 1998). Το συνέδριο, που διοργανώνεται από το Δήμο της Βιέννης σε συνεργασία με την Επιτροπή και το διεθνές πρόγραμμα των Ηνωμένων Εθνών για τον έλεγχο των ναρκωτικών, θα εστιασθεί κυρίως στη μελλοντική πρόκληση μιας ενιαίας και διεπιστημονικής πολιτικής στον τομέα της πρόληψης της τοξικομανίας. Το συνέδριο αυτό μπορεί να υπολογίζει στη συμμετοχή ενός πολύ μεγάλου φάσματος εμπειρογνωμόνων. Ειδικότερα, στο εν λόγω συνέδριο θα συμμετάσχουν εκπρόσωποι της Επιτροπής και του Κοινοβουλίου. Το Κοινοβούλιο έχει προσκληθεί να προεδρεύσει σε μία από τις συνόδους.

Όσον αφορά τους συνέδρους από την Επιτροπή, κατά κύριο λόγο θα παρουσιάσουν τις τρέχουσες δραστηριότητες, ιδίως το κοινοτικό πρόγραμμα δράσης για την πρόληψη της τοξικομανίας, 1996-2000 (απόφαση 102/97/ΕΚ του Κοινοβουλίου και του Συμβουλίου)(1) το οποίο αναγνωρίζει την ευρωπαϊκή εβδομάδα πρόληψης της τοξικομανίας ως μία από τις 16 προτεραιότητές του.

(1) ΕΕ L 19 της 22.1.1997.
ΓΡΑΠΤΗ ΕΡΩΤΗΣΗ E-2450/98

υποβολή: Angela Sierra González (GUE/NGL) προς την Επιτροπή

(30 Ιουλίου 1998)

Θέμα: Λιμάνι στη Granadilla (Τενερίφη-Κανάριοι Νήσοι)

Το Υπουργείο Δημοσίων Έργων της Ισπανίας προωθεί την κατασκευή ενός λιμανιού σε τμήμα της ακτής που υπάγεται στην περιοχή του Δήμου Granadilla (Τενερίφη-Κανάριοι Νήσοι). Το λιμάνι αυτό θα είναι αρκετά μεγάλο και θα συμπεριλάβει, μεταξύ άλλων, ένα κυματοθραύστη μήκους 3.600 μέτρων και μια προβλήτα 2.000 μέτρων. Με την κατασκευή του λιμανιού θα καλυφθεί θαλάσσια έκταση που υπερβαίνει το ένα εκατομμύριο τετραγωνικά μέτρα.

Το έργο αυτό θα έχει πολλαπλές περιβαλλοντικές επιπτώσεις, από τις οποίες επισημαίνονται οι ακόλουθες:

α) Άμεσες και έμμεσες επιπτώσεις σε μια ζώνη που έχει προταθεί από την περιφερειακή κυβέρνηση των Καναρίων Νήσων να χαρακτηρισθεί ως "περιοχή κοινοτικού ενδιαφέροντος", γνωστή ως Sebadales del Sur de Tenerife.

Στην περιοχή αυτή υπάρχει μεγάλος αριθμός οικοτόπων που καλύπτονται από την οδηγία για τους οικοτόπους και οι οποίοι θα υποστούν σοβαρές ζημίες, όπως:

- αμμόλοφοι,

- απόκρημνες βραχώδεις ακτές με είδη χλωρίδας ενδημικά στα Νησιά των Μακάρων,

- λόγγοι θερμόφιλων θάμνων.

γο 1Επίσης στην περιοχή αυτή απαντά η χελώνα Caretta Caretta, που έχει συμπεριληφθεί ως είδος προτεραιότητας στον κατάλογο των ερπετών του παραρτήματος II της οδηγίας 92/43/ΕΟΚ(1).

β) Μη αναστρέψιμες αλλοιώσεις της διαμόρφωσης της νοτιοανατολικής ακτής του νησιού, με σοβαρές επιπτώσεις στην προστατευόμενη φυσική περιοχή Montaña Roja, που έχει επίσης προταθεί να χαρακτηρισθεί ως περιοχή κοινοτικού ενδιαφέροντος. Ένας από τους οικοτόπους που αναφέρονται στην προειρημμένη οδηγία και απαντά στην περιοχή αυτή είναι και ο οικότοπος προτεραιότητας που ορίζεται ως "σταθερές θύνες με ποώδη βλάστηση (γκρίζες θύνες)".

γ) Διάφορες επιπτώσεις σε σχέση με τη βιολογική εξέλιξη, τη λειτουργία του παράκτιου συστήματος τη ρύπανση της θαλάσσιας περιοχής, τον κοινωνικοοικονομικό αντίκτυπο στην παράλια περιοχή κλπ.

Είναι η Επιτροπή ενήμερη για το σχέδιο κατασκευής λιμανιού στη Granadilla;

Προβλέπεται η χορήγηση κάποιου είδους κοινοτικής χρηματοδότησης για το εν λόγω λιμάνι;

Θεωρεί η Επιτροπή ότι η διατήρηση των περιοχών που προστατεύονται από την οδηγία περι οικοτόπων είναι συμβατή με την κατασκευή μιας τέτοιας υποδομής;

Απαντηση του κ. Bjerregaard εξ ονόματος της Επιτροπής

(17 Σεπτεμβρίου 1998)

Η Επιτροπή δεν γνωρίζει τα γεγονότα στα οποία αναφέρεται το Αξιότιμο Μέλος του Κοινοβουλίου. Θα έχει τις απαραίτητες επαφές ώστε να συλλέξει όλες τις λεπτομέρειες, που αφορούν τα υπόψη γεγονότα, και να βεβαιωθεί για την πλήρη τήρηση της ισχύουσας κοινοτικής περιβαλλοντικής νομοθεσίας στη συγκεκριμένη περίπτωση.

Πάντως, είναι σε θέση να δηλώσει ότι το εν λόγω έργο δεν συγχρηματοδοτήθηκε ούτε από το Ευρωπαϊκό Ταμείο Περιφερειακής Ανάπτυξης, ούτε από το Ταμείο Συνοχής.

(1) ΕΕ L 206 της 22.7.1992, σελ. 7.
ΓΡΑΠΤΗ ΕΡΩΤΗΣΗ E-2677/98

υποβολή: Gerhard Hager (NI) προς το Συμβούλιο

(1 Σεπτεμβρίου 1998)

Θέμα: Εγκληματικότητα που στρέφεται κατά του περιβάλλοντος

Η παρούσα προεδρία διευκρίνισε ότι η καταπολέμηση της οργανωμένης εγκληματικότητας θα αναχθεί σε κύριο ζήτημα του προγράμματός της. Η απειλή από την εγκληματικότητα αυτή πρέπει να καταπολεμηθεί σε ατομική και συλλογική βάση.

Στα συμπεράσματα της κορυφής του Κάρντιφ διαπιστώνεται ότι η εγκληματικότητα που στρέφεται κατά του περιβάλλοντος αποτελεί ιδιαίτερα σοβαρό ζήτημα του οποίου οι επιπτώσεις διαπερνούν τα σύνορα και για το οποίο το Συμβούλιο πρέπει να λάβει μέτρα.

Τι συγκεκριμένα μέτρα σχεδιάζει να λάβει το Συμβούλιο, για να δώσει συνέχεια στην απαίτηση αυτή;

Ποιά είναι τα επί μέρους στοιχεία των μέτρων αυτών;

Ποιό είναι το αποτέλεσμα των μέτρων αυτών σε σχέση με ζητήματα που αφορούν την ποινική δίωξη στα κράτη μέλη;

Απάντηση

(22 Οκτωβρίου 1998)

Με πρωτοβουλία του Δανού Υπουργού Δικαιοσύνης, πραγματοποιήθηκε συζήτηση για τα προβλήματα εγκληματικότητας κατά του περιβάλλοντος κατά τη σύνοδο του Συμβουλίου Δικαιοσύνης και Εσωτερικών Υποθέσεων της Ευρωπαϊκής Ένωσης της 28ης και 29ης Μαΐου 1998. Επίσης, οι εργασίες του Ευρωπαϊκού Συμβουλίου του Κάρντιφ, τον Ιούνιο 1998, κατέληξαν στο συμπέρασμα ότι το σοβαρό έγκλημα κατά του περιβάλλοντος αποτελεί μεγάλο πρόβλημα το οποίο έχει, πολλάκις, και διασυνοριακές επιπτώσεις.

Στα πλαίσια του Συμβουλίου, η πολυτομεακή ομάδα για το οργανωμένο έγκλημα ασχολείται αυτή τη στιγμή με την υλοποίηση σχεδίου Πολύπλευρης Δράσης με στόχο την αποτελεσματική πρόληψη και καταστολή των εγκληματικών δραστηριοτήτων κατά της δομής και της οργάνωσης της πολιτισμένης κοινωνίας. Η ίδια ομάδα εξέτασε, κατά τους τελευταίους μήνες, έγγραφο της δανικής αντιπροσωπίας σχετικά με το πρόβλημα της σοβαρής εγκληματικότητας κατά του περιβάλλοντος, και διερευνώνται ήδη οι καλύτεροι δυνατοί τρόποι αντιμετώπισης των ειδικών θεμάτων τα οποία εγείρονται σ' αυτό το έγγραφο.

Η αυστριακή Προεδρία έχει συμπεριλάβει την καταπολέμηση της διεθνούς εγκληματικότητας μεταξύ των κυριότερων στόχων της Προεδρίας, και πρόκειται να αναληφθεί δράση σάυτόν τον τομέα ανεξαρτήτως της συγκεκριμένης μορφής αυτής της εγκληματικότητας.

Επίσης, θα πρέπει να σημειωθεί ότι συνεχίζονται στο Συμβούλιο της Ευρώπης οι εργασίες εκπόνησης Σχεδίου Σύμβασης για τα εγκλήματα κατά του περιβάλλοντος, με την ενεργό συμμετοχή και των κρατών μελών της Ευρωπαϊκής Ένωσης. Το νομικό μέσο αυτό αναμένεται ότι θα τεθεί συντόμως προς υπογραφή.
ΓΡΑΠΤΗ ΕΡΩΤΗΣΗ E-2503/98

υποβολή: Yvan Blot (NI) προς το Συμβούλιο

(1 Σεπτεμβρίου 1998)

Θέμα: Η κατάσταση στο Κοσσυφοπέδιο και η προστασία της πολιτιστικής κληρονομιάς

Οι βουλευτές του Ευρωπαϊκού Κοινοβουλίου έλαβαν προσφάτως επιστολή η οποία τους επισημαίνει τους κινδύνους καταστροφής της αρχιτεκτονικής και πολιτιστικής κληρονομιάς του Κοσσυφοπεδίου σε περίπτωση πολέμου.

Ο αποστολέας της εν λόγω επιστολής, ο οποίος την απηύθυνε και στον Γενικό Διευθυντή της Unesco εξ ονόματος της Ένωσης την οποία διευθύνει, εκτιμά ότι ο χαρακτηρισμός των μνημείων του Κοσσυφοπεδίου, τόσο των ορθοδόξων όσο και των μουσουλμανικών, ως παγκόσμιας πολιτιστικής κληρονομιάς θα μπορούσε να λειτουργήσει αποτρεπτικά όσον αφορά την ένοπλη αναμέτρηση.

1. Ποια είναι η άποψη του Συμβουλίου ως προς την αναγνώριση του καθεστώτος της παγκόσμιας πολιτιστικής κληρονομιάς στα μνημεία του Κοσσυφοπεδίου;

2. Στην περίπτωση που θα διέκειτο ευνοϊκά προς την αναγνώριση του καθεστώτος αυτού, το Συμβούλιο σκοπεύει να προβεί σε κάποια ενέργεια προς την Unesco;

Απάντηση

(3 Νοεμβρίου 1998)

1. Το άρθρο 128 της Συνθήκης και την ίδρυση της Ευρωπαϊκής Κοινότητας ορίζει μεταξύ άλλων ότι:

"Η Κοινότητα και τα κράτη μέλη ευνοούν τη συνεργασία με τις τρίτες χώρες και τους αρμόδιους διεθνείς οργανισμούς στον πολιτιστικό τομέα [...]"

Η εφαρμογή της διάταξης αυτής προϋποθέτει την υποβολή προτάσεως της Επιτροπής προς το Ευρωπαϊκό Κοινοβούλιο και το Συμβούλιο. Δεδομένου ότι το Κοινοβούλιο και το Συμβούλιο δεν έχουν λάβει παρόμοια πρόταση σχετικά με το θέμα που θίγει ο αξιότιμος κ. βουλευτής, δεν μπορούν να προβούν σε επίσημες ενέργειες στον τομέα αυτόν.

2. Το Συμβούλιο έχει ωστόσο επίγνωση των κινδύνων που απειλούν την αρχιτεκτονική και πολιτιστική κληρονομιά στο Κοσσυφοπέδιο. Το ζήτημα της προστασίας των τόπων και των μνημείων μεγάλης πολιτιστικής και/ή θρησκευτικής αξίας εθίγη επανειλημμένα από την Ευρωπαϊκή Ένωση στις προτάσεις της σχετικά με το μελλοντικό καθεστώς του Κοσσυφοπεδίου, ειδικότερα δε στο πλαίσιο της Ομάδας επαφών. Το Συμβούλιο ευελπιστεί ότι τα διαβήματα αυτά θα συμβάλουν στην επίλυση της σημερινής κρίσης και την προστασία της αρχιτεκτονικής και πολιτιστικής κληρονομιάς του Κοσσυφοπεδίου.
ΓΡΑΠΤΗ ΕΡΩΤΗΣΗ E-2783/98

υποβολή: Johanna Maij-Weggen (PPE) προς την Επιτροπή

(14 Σεπτεμβρίου 1998)

Θέμα: Παραβιάσεις του κώδικα συμπεριφοράς της Παγκοσμίου Οργάνωσης Υγείας και της UNICEF όσον αφορά τη διάθεση υποκατάστατων του μητρικού γάλακτος από τις ευρωπαïκές επιχειρήσεις

Έχει λάβει γνώση η Επιτροπή της έκθεσης "Breaking the Rules, Europe" που αναφέρεται σε παραβιάσεις του κώδικα συμπεριφοράς της ΠΟΥ/UNICEF σχετικά με την εμποροποίηση προϊόντων υποκατάστατων του μητρικού γάλακτος, καθώς και των κριτικών που διατυπώνονται στην εν λόγω έκθεση όσον αφορά τις μεθόδους πώλησης που χρησιμοποιούν οι εγκατεστημένοι στην Ευρωπαϊκή Ένωση κατασκευαστές;

Μπορεί να αναφέρει η Επιτροπή ποιά τμήματα του ψηφίσματος του Συμβουλίου σχετικά με τις μεθόδους πώλησης των υποκατάστατων του μητρικού γάλακτος έχει ήδη θέσει σε εφαρμογή, και ποιές συνέπειες είχε η εφαρμογή αυτή για τις ως άνω παραβιάσεις;

Μπορεί, επίσης, να επιβεβαιώσει η Επιτροπή την πληροφορία ότι η ολλανδική κυβέρνηση έχει ζητήσει δύο φορές διευκρινίσεις σχετικά με το θέμα αυτό; Για ποιό λόγο δεν έχει λάβει μέχρι σήμερα η ολλανδική κυβέρνηση καμία απάντηση στις ερωτήσεις της;

Απάντηση του κ. Bangemann εξ ονόματος της Επιτροπής

(22 Οκτωβρίου 1998)

Η Επιτροπή γνωρίζει την εν λόγω έκθεση που εκπόνησε μία ολλανδική μη κυβερνητική οργάνωση. Η έκθεση αφορά τις πρακτικές εμπορίας σε ορισμένα κράτη μέλη και σε ορισμένες τρίτες χώρες. Το ψήφισμα του Συμβουλίου της 18ης Ιουνίου 1992(1), για τις πρακτικές προώθησης υποκατάστατων μητρικού γάλακτος σε τρίτες χώρες από παραγωγούς εγκατεστημένους στην Κοινότητα δεν εφαρμόζεται σε τέτοιες πρακτικές εμπορίας στα κράτη μέλη.

Με το ψήφισμα αυτό η Κοινότητα ανέθεσε στην Επιτροπή και τις αντιπροσωπείες να δρουν ως σημεία επαφής και να λαμβάνουν τα παράπονα ή τις κριτικές από τις αρχές των τρίτων χωρών σχετικά με τις πρακτικές προώθησης των εγκατεστημένων στην Κοινότητα παραγωγών. Η Επιτροπή και οι αντιπροσωπείες δεν έχουν λάβει παρόμοιο παράπονο ή κριτική από τις αρχές τρίτης χώρας που θα οδηγούσε στην λήψη μέτρων σύμφωνα με το προαναφερθέν ψήφισμα του Συμβουλίου.

Η ολλανδική κυβέρνηση ζήτησε πράγματι διευκρινίσεις για το θέμα αυτό δύο φορές. Η πρώτη επιστολή της το 1997 έλαβε απάντηση. Η δεύτερη επιστολή που έστειλε το καλοκαίρι του 1998 θα απαντηθεί σύντομα.

(1) ΕΕ C 155 της 20.6.1992.
ΓΡΑΠΤΗ ΕΡΩΤΗΣΗ E-3190/98

υποβολή: Arthur Newens (PSE) προς την Επιτροπή

(27 Οκτωβρίου 1998)

Θέμα: Εμπορικές συναλλαγές μεταξύ της ΕΕ και ορισμένων χωρών της Ασίας

Μπορεί η Επιτροπή να μας παράσχει στοιχεία σχετικά με την εξέλιξη των συνολικών εισαγωγών και εξαγωγών της Ευρωπαϊκής Ένωσης κατά την τελευταία τριετία από και προς την κάθε μία από τις ακόλουθες χώρες: Ταϊλάνδη, Ινδονησία, Μαλαισία, Σινγκαπούρη, Ταϊβάν, Χονγκ Κονγκ, ΛαΙκή Δημοκρατία της Κίνας, Ιαπωνία;

Επίσης, μπορεί να μας δώσει την κατανομή των συναλλαγών αυτών ανά κράτος μέλος;

Απάντηση του κ. de Silguy Εξόνόματος της Επιτροπής

(7 Δεκεμβρίου 1998)

Η Επιτροπή παραπέμπει το αξιότιμο μέλος στην έκδοση της Eurostat με τίτλο "External and Intra-European Union Trade Monthly Statistics" (Μηνιαίες στατιστικές του εξωτερικού και ενδοκοινοτικού εμπορίου της Ευρωπαϊκής Ένωσης)(σελίδες 42-43 και 88-95)(1).

(1) Eurostat 10/1998-6B.